আরেকটি প্রসঙ্গ হলো কওমি মাদরাসা। বাংলাদেশ বা উপমহাদেশই নয় বরং এর বিস্তৃতি আরো অনেক দূর। পুরনো ধাঁচের ঐতিহ্যবাহী এই শিক্ষা ব্যবস্থার অধীনে পড়–য়াদের সংখ্যাও বিপুল। বিজ্ঞান-প্রযুক্তি ও অন্যান্য জীবনমুখী বিষয়াবলি অনুপস্থিত বলে অনেকে একে জাতির জন্য বোঝা হিসেবে দেখেন। যদিও এরা সরকারের কাছে চাকরি চান না, উন্নয়নের জন্য অর্থ বা বেকার ভাতাও দাবি করেন না। সন্ত্রাসী, চাঁদাবাজ, অস্ত্রধারী মাদক ব্যবসায়ী হিসেবে পুলিশের খাতায় এদের নাম খুঁজে পাওয়া যায় না। আধিপত্য রক্ষায় এদের হাতে শতীর্থ খুন বা অপছন্দের শিক্ষক নাজেহাল হওয়ার ঘটনা শতবর্ষের ইতিহাসে বোধ করি একটিও নেই। নারী নির্যাতনের ঘটনায় তাদের বিরুদ্ধে অভিযোগ খুঁজে পাওয়া যায় না। এক কথায় রাষ্ট্রবিজ্ঞানের ভাষায় ‘সুনাগরিক’ বলতে যা বোঝায় তারা যেন তাই। অথচ আধুনিক রাষ্ট্রবিজ্ঞান বা ইথিক্স তাদের পড়ানো হয় না। সুতরাং তাদের ভয় ও সংশয় সরকারি সহায়তায় যুগোপযোগী হতে গিয়ে আম-ছালা দুটোই যে হারাবে না এর নিশ্চয়তা কী? অবাক না হয়ে পারা যায় কেমন করে যে লাখ লাখ শিক্ষার্থীর মাঝে একজনও ইয়াবাখোর বা মদ্যপ পাওয়া তো দূরের কথা, ধূমপায়ীও নেই। এই যে মৌলিকত্ব তা নষ্ট হতে দিতে কার মন চায়? সরকার কী এই সুন্দর ও মহৎ দিকগুলো অবিকৃত হওয়ার নিশ্চয়তা দিতে সক্ষম? এর অর্থ অবশ্যই এ নয় যে, অংক, ইংরেজি পদার্থ-রসায়ন, হেগেল-ডারউইন, মার্কস্্-মেকিয়াভেলী পড়ার গুরুত্ব অস্বীকার করা। এখন প্রশ্ন হলো, কওমি মাদরাসায় এসব বিষয়ের অনুপস্থিতি আমাদের প্রধান জাতীয় সমস্যা কিনা? যে কেউ বলবেন, ‘অবশ্যই নয়।’ আমাদের স্বীকৃত জাতীয় সমস্যাগুলোর মধ্যে প্রধান কয়েকটি হলো ঘুষ-দুর্নীতি, দারিদ্র্য, মাদক-সন্ত্রাস, নারী নির্যাতন, চাঁদাবাজি-টেন্ডারবাজি, শিক্ষাঙ্গনে নৈরাজ্য-হানাহানি, ব্যাংকিং সেক্টরে অব্যাহত হরিলুট, মানি লন্ডারিং ইত্যাদি। আর কওমি শিক্ষাঙ্গন ও তাঁদের ‘প্রোডাকশন’গুলো এসব প্রভাব থেকে ঈর্ষণীয়ভাবে মুক্ত ও পবিত্র। তাহলে জাতীয় স্বার্থে এখানে একটা সমন্বয় ও সংস্কারের এভাবে নেয়া যেতে পারে যে, যে পরশ পাথরের প্রভাবে কওমি মাদরাসাগুলো হেন অবক্ষয়ের যুগেও প্রত্যাশিত সুনাগরিক গড়ার ক্ষেত্রে অনন্য অবদান রাখতে সক্ষম হচ্ছে, আমাদের সকল শিক্ষা ব্যবস্থাকে সেই পরশ পাথরের সংস্পর্শে নিয়ে আসার কার্যকর পদক্ষেপ নেয়া। আর এ জন্য বিশ্ববিদ্যালয়গুলোকে মাদরাসায় রূপান্তরেরও কোনো প্রয়োজন হবে না। অনুরূপভাবে কওমি মাদরাসাগুলোতেও পর্যায়ক্রমে জাগতিক ও জীবনমুখী বিষয়গুলো চর্চাক্ষেত্র তৈরি করা যেতে পারে, তবে তাদের নিজস্ব ব্যবস্থাপনাতেই। নিবন্ধের শেষ পর্যায় মাদরাসা শিক্ষা (আলীয়া নেসাব) উন্নয়ন ও সংস্কারে কতিপয় পরামর্শ পেশ করছি।